Vincas Ramutis Gudaitis

Vincas Ramutis (Romas) Gudaitis (g. 1941 m. gruodžio 8 d. Pielkavoje, Igliškėlių valsčius, Marijampolės apskritis) – Lietuvos filologas, rašytojas, prozininkas, signataras, žurnalistų etikos inspektorius.

Biografija 
Mokėsi Mokolų pradžios, Kapsuko J. Jablonskio vidurinėje mokykloje, 1960 m. baigė Kapsuko suaugusiųjų vakarinę vidurinę mokyklą. Dirbti pradėjo statybose ir Marijampolės cukraus fabrike darbininku. 1965 m. baigė Vilniaus universiteto Istorijos ir filologijos fakultetą, įgijo lietuvių kalbos ir literatūros mokytojo specialybę.

1965 m. Varėnos rajono Rudnios vidurinės mokyklos mokytojas. 1966 m. tarnavo sovietinėje armijoje. 1967 m. Varėnos rajono Naniškių vidurinės mokyklos direktorius. 1968–1970 m. „Ekrano naujienų“ redaktorius. 1970–1981 m. Lietuvos kino studijos scenarinės kolegijos redaktorius, vyriausiasis redaktorius. 1975 m. baigė Maskvos kinematografijos instituto aspirantūrą. 1981–1984 m. LSSR kultūros ministerijos repertuarinės kolegijos darbuotojas. 1984–1989 m. Lietuvos rašytojų sąjungos prozos ir dramaturgijos konsultantas. Rašytojų sąjungos partinės organizacijos sekretorius.

1988–1990 m. Lietuvos Persitvarkymo Sąjūdžio Seimo tarybos narys. 1989 m. išrinktas SSRS liaudies deputatu Marijampolės nacionalinėje teritorinėje rinkimų apygardoje, 1989–1990 m. SSRS AT narys. 1990–1992 m. LR Aukščiausiosios Tarybos (Atkuriamojo Seimo), jo Prezidiumo narys, signataras. 1992–1994 m. LSDP narys. 1993–1998 m. LR prezidento Algirdo Brazausko Kultūros, švietimo ir mokslo grupės vyresnysis referentas. 1998 m. prezidento Valdo Adamkaus inauguracijos komisijos narys. 2001 m. išrinktas Lietuvos žurnalistų etikos inspektoriumi 5 metų kadencijai, 2006 m. perrinktas antrajai kadencijai, šias pareigas ėjo iki 2009 m. lapkričio 16 d.

Lietuvos rašytojų sąjungos narys. Lietuvos nacionalinės UNESCO komisijos narys.

Vedęs, žmona – Stasė, sūnūs – Gytis ir Andrius.

Kūryba 
Romanuose „Sėjėjai“ (1981 m.), „Kartos“ (1985 m.), apysakoje „Lemties broliai“ (1983 m.) derinant nuotykių ir buities epizodus vaizduojamas vienos Užnemunės giminės gyvenimas nuo 1863 m. sukilimo iki kolektyvizacijos. Ironiškame romane „Metaforų medžiotojai“ (1987 m.) atsispindi XX a. 7-8 deš. Kino studijos bohema, pamflete „Chamskio eros rytas“ (1995 m.) – valdžios ir nusikaltėlių grupuočių santykiai.

Parašė scenarijus kino filmams „Laimingas laimės neradęs“ (1973 m., rež. Algirdas Araminas), „Žaltvykslės“ (1980 m., rež. Gytis Lukšas), pjesę („Atversk, angele, laiko knygą“, past. 1985 m.), esė (rink. „Mes – iš peršautų dainų krašto“, 2000 m.).

R. Gudaitis yra analitinės žiniasklaidos šalininkas. Jo manymu, Lietuvoje šou verslas ir geltonoji spauda yra užėmę didžiąją dalį žiniasklaidos rinkos.

Bibliografija 
 Sėjėjai: romanas. – Vilnius: Vaga, 1981. – 360 p.
 Lemties broliai: apysaka. – Vilnius: Vaga, 1983. – 211 p.
 Kartos: romanas. – Vilnius: Vaga, 1985. – 406 p.
 Metaforų medžiotojai: romanas. – Vilnius: Vaga, 1987. – 220 p.
 Охотники за метафорами: роман. – Москва: Советский писатель, 1991. – 284 p. – ISBN 5-265-01850-6
 Chamskio eros rytas: romanas. – Vilnius: Vilspa, 1996. – 461 p. – ISBN 9986-14-079-X
 Mes – iš peršautų dainų krašto: eseistikos rinktinė. – Vilnius: Lietuvos rašytojų sąjungos leidykla, 2000. – 293 p. – ISBN 9986-39-134-2
 Invazija į Prahą ir širdis: jauni, kvaili, gražūs: romanas. – Vilnius: Lietuvos rašytojų sąjungos leidykla, 2011. – 437 p. – ISBN 978-9986-39-699-4
 Piemuo norėjo Hamletu būti: esė. – Vilnius: Santara, 2013. – 271 p.: iliustr. – ISBN 978-9986-868-49-1
 Vytauto vergo įdagas: apysaka; Rudnia iškeliauja į dangų: novelės. – Vilnius: LRS leidykla, 2016. – 271 p. – ISBN 978-9986-39-910-0

Pjesės, kino scenarijai 
 Laimingas laimės neradęs: kino scenarijus. – rež. Algirdas Araminas, 1973.
 Perskeltas dangus: kino scenarijus. – rež. Marijonas Giedrys, 1974.
 Žaltvysklės: kino scenarijus. – rež. Gytis Lukšas, 1980.
 Atversk, angele, laiko knygą: pjesė, kino scenarijus, 1985.

Įvertinimas 
 2000 m. Lietuvos nepriklausomybės medalis 
 LR kultūros ministerijos premija už aktualiausius ir ryškiausius publicistinius kūrinius kultūros temomis 2000 m.
 2002 m. „Varpų“ literatūrinė premija, už romano „Nuvarytas kuinas ir jo Spindulėlis“ ištrauką
 2017 m. Vyriausybės kultūros ir meno premija
 2017 m. Veliuonos novelės premija, už novelių ciklą „Rudnia iškeliauja į dangų“

Šaltiniai 

Kovo 11 akto signatarai
Lietuvos prozininkai
Lietuvos žurnalistai
Lietuvos kinematografininkai